**Cymeriadau’r Testament Newydd**

**Gwers 17 Nathanael – Bartholomeus**

**Gweddi agoriadol**

Arglwydd Iesu, gwêl ni yn dy drugaredd heddiw wrth i ni fyfyrio ar dy Air. Fel y bu i Nathanael fyfyrio dan y goeden ffigys er mwyn deall goblygiadau’r ddeddf, agor ein llygaid i weld y nef yn agor a’th fendith yn ein cyffroi. Amen.

**Darllen**:Ioan 1:43–51

Cyflwyniad

Bydd y rhan fwyaf o esbonwyr Beiblaidd yn ystyried mai yr un oedd Nathanael a Bartholomeus: Bartholomeus yn fath o gyfenw, a’i ystyr fyddai ‘mab Tolmai’, a Nathanael yn enw cyntaf ac yn golygu ‘rhodd gan Dduw’ neu un ‘yn rhannu Duw’. Gwelir y cyfeiriadau at Bartholomeus yn Efengylau Mathew, Marc a Luc, a’i gyplysu â Philip. Awgryma rhai eu bod yn perthyn, er nad oes tystiolaeth Feiblaidd i gadarnhau hynny. Yn Efengyl Ioan, Philip sy’n tywys Nathanael at Iesu, ond bod Nathanael, ar y dechau yn dal yn ôl. Ef ddywedodd y frawddeg gyfarwydd yn llawn amheuaeth, ‘A all dim da ddod o Nasareth?’ Ar gymhelliad pellach gan Philip, mentra draw at Iesu. Yn ôl Ioan, roedd Iesu yn ei adnabod, a dywed iddo sylwi arno’n eistedd o dan y goeden ffigys, lle pwysig i’r Iddew i gael cysgod ac i fyfyrio ac yn arbennig i fyfyrio ar y gyfraith.Dywed Iesu wrth Nathanael ei fod yn ‘wir Israeliad, a oedd yn werth ei enw, ac nad oedd twyll ynddo’. Ymateb Nathanael i hyn oedd cadarnhau bod Iesu yn Fab Duw ac yn Frenin Israel. Roedd y sgeptig a’i amheuaeth wedi troi i fod yn un o ddilynwyr Crist.

Myfyrdod

Bydd y mwyafrif ohonom sy’n ystyried y myfyrdodau hyn wedi cael ein magu yn y ffydd, a byddwn yn ddiolchgar i’r sawl a’n harweiniodd i gymdeithas yr eglwys. Nid yw pawb a fynychodd ysgolion Sul fel plant wedi tystio i brofiad personol o ffydd, ac wedi ymrwymo i fod yn aelod o’r eglwys. Mae’n siŵr fod pobl ar draws y cenedlaethau wedi amau’r dystiolaeth Gristnogol, a gwrthod credu – rhai fel Nathanael, eraill fel Thomas. Gwelsom nifer gynyddol yn ystod y cyfnod diweddar yn wfftio’r ffydd a dweud eu bod yn fwy tebygol o dderbyn y dystiolaeth wyddonol am esblygiad, neu’n dod yn ôl at osodiadau sy’n pwysleisio bod angen gweld tystiolaeth haws i’w dirnad na chredu datganiad crefyddol. Prin fod y trai ar grefydd dros y ganrif ddiwethaf wedi helpu i gymell pobl i gymdeithas yr eglwys.

Beth yw bod yn ‘wir Israeliad’, nid yng nghyd-destun hunaniaeth genedlaethol, ond bod yn aelod o’r Israel Newydd ac yn bobl Crist? Bydd bod yn ‘blant i Dduw’ fel roedd enw Nathanael yn ei gyfleu neu’n bobl ddidwyll yn greiddiol i hynny. Nid mater o gael ein geni yn y ffydd, ond bod yn bobl sy’n medru dweud bod Iesu yn ‘wir Fab Duw’ ac yn Frenin ‘Israel’. Pobl felly sy’n gweld ‘y nef yn agor ac angylion Duw yn esgyn ac yn disgyn ar Fab y Dyn’, pobl sydd wedi cael y fraint o brofi gwirionedd y dystiolaeth ddwyfol ac yn sicr fod Iesu yn Fab i Dduw. Mae angen i Philip a Nathanael fod yn yr eglwys – pa un ohonynt ydym ni?\*

**Gweddi i gloi**

Diolch am bawb sydd, fel Philip, yn awyddus i dywys eraill at yr Iesu ac eraill, fel Nathanael, yn mentro at Iesu cyn sylweddoli pwy a beth yw. Helpa ni i rannu’r ffydd yn fwy effeithiol yn yr oes wahanol rydym yn mynd drwyddi, ac i fyw’r ffydd mewn amseroedd anodd. Amen.

**Trafod ac ymateb:**

* Beth oedd sail amheuaeth Nathanael am Iesu (adn. 46)?
* A gawsoch chi brofiad tebyg i Philip o geisio cymell rhywun at Iesu? Rhannwch am y profiad gyda’r grŵp.
* Beth dybiwch chi yw sail amheuaeth llawer heddiw o’r ffydd Gristnogol?
* Sut mae pethau’n newid ar ôl i Nathanael gyfarfod Iesu yn bersonol?
* Trafodwch y cwestiwn olaf ar ddiwedd y myfyrdod (\*).